SK Úradný vestník Európskej únie C 135/25

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

(2007/C 135/10)

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

ZHRNUTIE

NARIADENIE RADY (ES) č. 510/2006

„GURKEN VON DER INSEL REICHENAU“

ES č. DE/PGI/005/0320/27. 10. 2003

CHOP ( ) CHZO ( X )

Tento prehľad obsahuje hlavné body špecifikácie výrobku na informačné účely.

1. Príslušný orgán v členskom štáte:

Názov: Bundesministerium der Justiz Adresa: D-11015 Berlin Telefón: (49-30) 20 25 70 Fax: (49-30) 20 25 95 25 E-mail: poststelle@bmj.bund.de

2. Skupina:

Názov: Reichenau-Gemüse eG Adresa: Marktstraße 1 D-78479 Insel Reichenau Telefón: (49-7534) 920 00 Fax: (49-7534) 92 0020 E-mail: info@reichenaugemuese.de Zloženie: Výrobcovia/spracovatelia ( X ) Iné: ( )

3. Druh výrobku:

Trieda 1.6: Ovocie, zelenina a obilie, spracované a nespracované.

4. Špecifikácia:

(zhrnutie požiadaviek v zmysle článku 4 ods. 2 nariadenia (ES) č. 510/2006)

4.1 Názov: „Gurken von der Insel Reichenau“

4.2 Opis: Uhorka hadovka – cucumis sativus; hmotnosť v rozmedzí 300 až 900 g; uhorky majú dlhý, rovný tvar, svetlozelenú farbu a tuhú konzistenciu.

4.3 Zemepisná oblasť: Ostrov Reichenau na Bodamskom jazere, Nemecko

4.4 Dôkaz o pôvode: V rámci certifikácie IFS pre Reichenau Gemüse e.G. sa všetky jednotlivé balenia tovaru označujú číslom šarže. Na základe čísla šarže sa dá identifikovať výrobný podnik. Všetky podniky majú svoje sídlo na ostrove Reichenau a obhospodarujú výlučne plochy na tomto ostrove. Obhospodarovanie poľnohospodárskych plôch je zdokumentované v registri vodných plôch. Na základe tohto systému sa dá zabezpečiť spoľahlivé vysledovanie spojenia tovaru so zemepisnou oblasťou.

4.5 Spôsob výroby: „Gurken von der Insel Reichenau“ sa produkujú podľa smerníc pre integrované a kontrolované pestovanie v rámci značky kvality spolkovej krajiny Bádensko-Württembersko „Garantovaná kvalita s informáciou o pôvode“, a to výlučne na organickom substráte. Burina sa odstraňuje okopávaním, parením alebo opaľovaním, teda mechanicky. S cieľom optimalizácie hnojenia sa každoročne robí analýza pôdy. V skleníkoch sa proti škodcom používa užitočný hmyz. Na ostrove Reichenau sa uhorky zberajú celoročne. Zber sa koná v skorých ranných hodinách výlučne ručne. Bezprostredne po zbere sa uhorky balia do debničiek a odvážajú do triedičiek, ktoré má každý výrobný závod. Tento postup, keď sa uhorky v dôsledku ranného zberu a triedenia v zatienených častiach podniku takmer vôbec nevystavujú pôsobeniu vysokých teplôt, zodpovedá dôležitej kvalitatívnej požiadavke na tieto tovary. Pred samotným triedením sa uhorky jednotlivo umývajú. Triedi sa podľa hmotnosti: 300 – 400 g; 400 – 500 g; 500 – 600 g; 600 – 750 g; nad 750 g. Takto veľkostne vytriedené uhorky zodpovedajú požiadavkám 1. obchodnej triedy. Uhorky, ktoré sa pre silné zakrivenie nedajú zaradiť do 1. triedy, sa balia osobitne ako 2. obchodná trieda. Jednotlivé hmotnostné skupiny sa vo výrobnom závode balia do farebne odlíšených, väčšinou dvojdielnych kartónových obalov. Do kartónových obalov, ktoré sú spravidla celkom uzavreté, sa uhorky ukladajú ešte vlhké. Takto podmienené uvoľňovanie chladu ešte viac zvyšuje kvalitu.

4.6 Spojenie: Prirodzené spojenie: Ostrov Reichenau je vyložene predurčený na pestovanie zeleniny. Vďaka svojej ostrovnej polohe v Bodamskom jazere sa od ostatných zeleninárskych regiónov odlišuje osobitými zemepisnými a klimatickými podmienkami (vlhkosť, teplota, svetlo). Chránené pestovanie na ostrove Reichenau spĺňa hlavné predpoklady na rast uhoriek – vysoké teploty, vysoká vlhkosť vzduchu a pravidelný prísun vody. Jazero, ktoré ostrov obklopuje ako zásobník svetla a tepla, regulácia vlhkosti v skleníkoch prostredníctvom klimatizácie, ako aj prísun vody, ktorý sa dá na 100 % prispôsobiť potrebám rastlín, sú zárukou optimálnych podmienok rastu. Prispieva k tomu aj špeciálne know-how výrobcov pri kultivácii v skleníku/fóliovníku. Uhorky sa pestujú výlučne na organickom substráte.

Povesť: Uvedené prirodzené i ľudské faktory majú v prípade Gurken von der Insel Reichenau taký pozitívny vplyv na kvalitu, že majú vynikajúcu povesť aj mimo tohto regiónu. Anketa medzi obchodníkmi a spotrebiteľmi v roku 2000 ukázala, že spotrebitelia spájajú ostrov Reichenau predovšetkým s pestovaním zeleniny (ostrov sa nazýva aj „zeleninový ostrov“), pričom kladne hodnotia najmä čerstvosť, pekný vzhľad a pôvod výrobkov. Gurken von der Insel Reichenau sú výrobkom tradičného zeleninárstva, ktoré má korene v kláštornej kultúre na ostrove Reichenau. Opisom svojej záhrady „de cultura Hortorum“ z roku 840, skrátene nazvaným „Hortulus“, založil opát Walahfried Strabo tradíciu ostrova Reichenau ako zeleninovej záhradky. Pestovanie uhoriek na ostrove Reichenau je prvýkrát doložené z roku 1900, v roku 1932 sa už pestovali na rozlohe 300 árov (pozri. Glönkler, „Vom Weibau zum Gemüsebau“ (Od vinohradníctva k zeleninárstvu), 1991, s. 61 a 70). V súčasnosti sa tu uhorky pestujú v skleníkoch na ploche približne 32 ha.

4.7 Kontrolný orgán:

Názov: Regierungspräsidium Karlsruhe, Referat 34 Adresa: D-76247 Karlsruhe Telefón: (49-721) 926 37 06 Fax: (49-721) 37 05 46 E-mail: abteilung3@rpk.bwl.de

4.8 Označenie: Gurken von der Insel Reichenau CHZO

(1) Ú. v. EÚ L 93, 31.3.2006, s. 12.